Papersnake/gushiwen huggingface dataset:
奉化宝化石岩花凤
樊圃（宋代）

山僧取巧蟠珍业，九苞占尽千葩红。
倚阑精彩欲飞动，百鸟不敢啼春风。
咏史诗。豫让桥
胡曾（唐代）

豫让酬恩岁已深，高名不朽到如今。

年年桥上行人过，谁有当时国士心。
游方山宿李道士房
徐铉（宋代）

从来未面李先生，借我西窗卧月明。

二十三家同愿识，素骡何日暂还城。
槐阴书舍为四明王德修赋
凌云翰（元代）

问讯城东地，三槐德又新。谁知种树者，自是读书人。

阴满晋公舍，芳连孟氏邻。象山游学处，相对碧嶙峋。
读五王傅
石介（宋代）

圣贤用策宁相远，千载毫釐竟不差。
四皓当年安汉嗣，五王今日复唐家。
陈伯顺夫妇挽词
林亦之（宋代）

晴春相见未多时，忽叹霜芜雪屋非。
僵瑟楼前方悼往，吹箫台下竟同归。
读书历历向秋树，织锦悠悠空晓机。
须信人间伉俪重，生年死日不相违。
夏日过灵隐寺
俞卿（清代）

寺古连山静，林深贮月凉。泠泉涵太液，飞石缀洪荒。

鸟语菩提树，云盘众妙香。灵修无障碍，胜地自羲皇。
次临封八景韵 其二 灵洲渔唱
蒙尧佐（明代）

障住西江葭菼洲，何年杀气溢矶头。剩传霸主横天势，宁及渔家清唱秋。

不闻尘世朝昏改，惟见绿波日夜流。生涯莫厌微如许，柔橹烟霞浪漫游。
送许子擢第归江宁拜亲，因寄王大昌龄
岑参（唐代）

建业控京口，金陵款沧溟。君家临秦淮，傍对石头城。

十年自勤学，一鼓游上京。青春登甲科，动地闻香名。

解榻皆五侯，结交尽群英。六月槐花飞，忽思莼菜羹。

跨马出国门，丹阳返柴荆。楚云引归帆，淮水浮客程。

到家拜亲时，入门有光荣。乡人尽来贺，置酒相邀迎。

闲眺北顾楼，醉眠湖上亭。月从海门出，照见茅山青。

昔为帝王州，今幸天地平。五朝变人世，千载空江声。

玄元告灵符，丹洞获其铭。皇帝受玉册，群臣罗天庭。

喜气薄太阳，祥光彻窅冥。奔走朝万国，崩腾集百灵。

王兄尚谪宦，屡见秋云生。孤城带后湖，心与湖水清。

一县无诤辞，有时开道经。黄鹤垂两翅，徘徊但悲鸣。

相思不可见，空望牛女星。
次韵黄华和同年九日诗十首 其一
耶律楚材（元代）

秋香真可人，不为无人改。自惭寒昔盟，东篱子空待。

我独摇酒卮，不得寒英采。临风望故园，参商二十载。
寄武陵微上人
齐己（唐代）

善卷台边寺，松筠绕祖堂。秋声度风雨，晓色遍沧浪。

白石同谁坐，清吟过我狂。近闻为古律，雅道更重光。
古戍
刘基（明代）

古戍连山火，新城殷地笳。
九州犹虎豹，四海未桑麻。
天迥云垂草，江空雪覆沙。
野梅烧不尽，时见两三花。
送进士刘松
李咸用（唐代）

滔滔皆鲁客，难得是心知。到寺多同步，游山未失期。

云低春雨后，风细暮钟时。忽别垂杨岸，遥遥望所之。
范文正公黄素小楷昌黎伯夷颂盖在青社时所书
仇远（元代）

古今一理是纲常，范笔韩文妙发扬。
公卧首阳原不死，春风岁岁蕨薇香。
髯绝篇。听司空耿伯良叙述，诗以纪之
钱澄之（清代）

髯昔东奔婺，本恃同官情。婺州方举义，朱公建戎旌。

要髯共整旅，遂抗同官衡。同官为隐忍，义军为不平。

护之还江上，因入方帅营。马相久在幕，后至权稍轻。

计邀方帅欢，二竖还相争。郁郁怀异志，遣谍潜归诚。

是时越守固，降表达燕京。阴以国情输，还令虏增兵。

六月虏渡江，长跪江头迎。贝勒久始信，涿州书乃呈。

叩头感且泣，誓死报圣清。招降方与马，踊跃随长征。

自请五十骑，先克金华城。跃马到城下，长啸颩胡缨。

昔闻朱公计，城西角易倾。此来直攻瑕，炮火蹋天轰。

须臾城西陷，戮及怀中婴！耿君亦被系，望髯气正英。

贝勒酬髯官，悬称内院荣。次第度闽峤，所过无草茎。

群酋罕肉食，髯至必大烹。相顾笑且骇，每夜盘飧盈。

作歌劝酋酒，群酋饮必酲。争言梨园伎，南来耳髯名。

髯起顿足唱，髣髴昔家伶。有酋求学诗，唱和到五更。

晨起历诸帐，每谈必纵横。一朝面目肿，群酋人人惊。

托耿往语髯，且缓闽中程。髯老而过劳，即防疾病撄。

髯闻大忧疑，疑有阻其行。『酬官谅不欺，此意胡然萌？

我年甫六十，有如铁铮铮。实无秋毫疾，愿君为我明』！

耿君还复命，群酋指胸盟。急邀并马走，仙霞岭峥嵘。

群酋皆按辔，惟髯弃马行。健步奔犊捷，矍铄聊自鸣。

上岭复下岭，顾笑群儿狞。急踞磐石坐，呼之目已瞪。

马棰掣其辫，气绝不复生！群酋齐下马，环哭为失声。

亟命索火炬，荼毗藏诸罂。家僮搏显泣，请还附先茔。

方、马随入关，尸首委长鲸。惟髯有遭遇，所志惜不成！

耿君新返正，列为行在卿。始末亲所见，记以待史评。
水龙吟
孔夷（宋代）

岁穷风雪飘零，望迷万里云垂冻。红绡碎翦，凝酥繁缀，烟深霜重。疏影沉波，暗香和月，横斜浮动。怅别来，欲把芳菲寄远，远羌管、吹三弄。寂寞玉人睡起，污残妆、不胜姣凤。盈盈山馆，纷纷客路，相思谁共。才与风流，赋称清艳，多情唯宋。算襄王，枉被梨花瘦损，又成春梦。
武陵道中
毛绍龄（明代）

小艇溪头杨柳深，高飞独鹤伴孤琴。落花流水桃源洞，知有秦人何处寻。
秋兴
陆游（宋代）

世事元看等一毫，纷纷宠辱陋儿曹。
雁行横野月初上，桐叶满儿霜未高。
细考虫鱼笺尔雅，广收草木续离骚。
更余一事君知否，卧听床头滴小槽。
点绛唇
刘埙（宋代）

风卷游云，梨云梦冷人何处。一溪烟雨。遮断垂杨路。

恨入琴心，能写当时语。愁无绪。泪痕红蠹。犹带香如故。
台湾竹枝词 其二十六
谢金銮（清代）

寰中更自有仙洲，多恐蹉跎未肯求。欲向阳光寻福地，鸡笼山转海东头。
宴琼林·遽暖间俄寒
黄裳（宋代）

遽暖间俄寒，妙用向园林，难问春意。万般声与色，自闻雷、便作浮华人世。红娇翠软，谁顿悟、天机此理。似韶容、可驻无人会，且忘言闲醉。当度仙家长日，向人间、闲看佳丽。念远处有东风在，梦悠悠往事。桃溪近、幽香远远，谩凝望、落花流水。桂华中、珠佩随轩去，还从卖花市。
次韵王签判二首
陈造（宋代）

五鬼侵陵两鬓苍，振穷扫白分无妨。
酒徒丛里投名懶，诗社中间趁课忙。
尘暗凤笙空自叹，风惊雁字不能行。
向君草草追强韵，政复通人笑楚狂。
秋怀 其一
刘城（明代）

登丘一骋望，百感我心劳。天高有云征，气色但萧萧。

念欲命半酒，四顾无同袍。鹰隼顺时击，豺虎尚群嗥。

貙刘在古典，毋俾大猾逃。利剑不入掌，寒士安得骄。
秋夜迷怀
郭柏荫（清代）

平生论史眉飞扬，独喜汉吏称循良。头会箕敛谁作俑，既雨犹欲烹宏羊。

尤而效之罪又甚，咄咄毋乃丧心狂。亟思投劾遂初志，畏此谴怒中徬徨。

吁嗟乎！疮痍未复事供亿，三郊三遂需刍粮。暂累吾民岂得已，所惭从政非管商。

闾阎膏血长官泪，慎勿攫取充贪囊。宽之一分亦元气，愿揭斯语悬堂皇。

碧天浩浩明月午，独对官阁焚心香。
满江红
杨炎正（宋代）

笔染相思，暗题尽、朱门白壁。动离思、春生远岸，烟销残日。杨柳离成罗带恨，海棠染就胭脂色。想深情、幽怨绣屏间，双＿＿。

春水绿，春山碧。花有恨，酒无力。对一奁愁思，九分孤寂。寸寸锦肠浑欲断，盈盈一泪应偷滴。倩东风、吹雁过江南，传消息。
宫词 其十三
赵佶（宋代）

金井高梧舞戏圭，露盘承润晓凄凄。深宫不是清秋景，昨夜寒蛩渐渐啼。
婆饼焦
释宝昙（宋代）

探得东君第一筹，略无风味笑鸣鸠。
声声苦道焦婆饼，往往人传嫁橘洲。
翠微山房对月
尹耕云（清代）

松柏蔽广椒，薜萝翳幽户。夜气澄深寥，烟光澹林莽。

謦咳偶一声，四山欲相语。默思尘世容，变态亦何取。

晨眉方修蛾，夕步已猛虎。我拙百无营，遁迹避钟鼓。

天高月正中，星斗稀可数。屏息游太初，气象见上古。

陟降俨在庭，敢云不闻睹。安得终日心，常如此有主。
次伯仁善利阁小室韵
裘万顷（宋代）

山林吾所庐，夜月但对影。
焉知江上人，一日了万境。
褰裳步崇台，有室妍且静。
徘徊不能去，坐见四山暝。
论俗诗四首
何耕（宋代）

时间忿怒便行拳，招引官司在眼前。
下狱戴枷遭责罚，更须枉费几多钱。
梵天寺
房芝兰（宋代）

门前流水碧粼粼，禅定僧闲化复淳。
搅梦半因诗作崇，破寒全藉酒生春。
休教一切有为法，误着三生自在身。
拂袖重来经五载，梵云飞雨洒儒巾。
柬灵皋先生
舒大成（清代）

《伐木》废千载，劳者方载歌。卬须良有系，观善匪在他。

大道无隐晦，斯文流江河。先民重迈征，所戒惟蹉跎。

春风回岁律，芳色滋庭柯。喟然惭所钦，去日何其多。
纪赐四十首 其二十 赐新刻击壤集
于慎行（明代）

千古名儒道业真，弄丸常自拟尧民。讵知异代逢明主，犹访遗尧赐近臣。

迹托无名言未隐，理超有象物皆春。虚怜轻薄词人体，总似枚邹亦后尘。
收次卿近书二首 其一
周紫芝（宋代）

故国春空老，三吴信不通。客犹如社燕，书或寄宾鸿。

鬓发风埃里，林庐梦寐中。西归如有意，一笑复谁同。
次韵春日
余观复（宋代）

日淡风轻养物华，老天将此付诗家。
人情巧似营巢燕，春意忙於赴壑蛇。
寂寞兰亭空有感，凄凉金谷竟谁夸。
绝怜狂甚樊川杜，枉杀吟情豆蔻花。
青骢白马
李攀龙（明代）

青骢踯躅八尺强，黄金络头丝作缰。
可怜白马如人长，着地徘徊自生光。
青骢白马冶游郎，劳君下都看三阳。
可怜白马逐青骢，石桥柏梁五湖东。
青骢白马六萌车，可怜今夜宿谁家。
借问窈窕西曲娘，白马青骢去无常。
借问窈窕西曲女，石城莫愁凭寄语。
齐唱可怜泪沾裳，可怜三声忘故乡。
走笔依韵和酬王彦霖四首
强至（宋代）

不住年光衮衮流，莺花渐老使人愁。
莺犹可听花犹在，再卜他时一醉休。
广武
黄钺（明代）

天险扼重山，时清耕凿间。腥风虎饮涧，寒月雁横关。

画角穿云出，惊沙点鬓斑。明朝驰绝漠，谁遣大黄弯。
藕丝
谢宗可（元代）

绊玉缠香吐未齐，莲房缫出蛹初肥。纤毫何补寸心苦，几缕空萦七窍飞。

园客可能抽翠茧，灵均难为制荷衣。年年五月无人买，欲织鲛绡不上机。
续梅花百咏 其六十五 蔬圃梅
陶德勋（清代）

几番灌溉破春畦，花发疏篱朵朵齐。一段清香流菜甲，许多滋味透黄齑。
锦州道上
玄烨（清代）

野径临官驿，炊烟出杳冥。地连榆塞紫，山列锦屏青。

城郭知何处，旌旄只暂停。版图归大业，堠火罢林坰。
和黄鲁直烧香二首
苏轼（宋代）

四句烧香偈子，随香遍满东南。
不是闻思所及，且令鼻观先参。
万卷明窗小字，眼花只有斓斑。
一炷烟消火冷，半生身老心闲。
登劳山绝顶望海
刘源渌（清代）

小驻人间七十秋，沧桑几度不关愁。到来咫尺蓬瀛路，万里沧波一叶舟。
耕园驿佛桑花
蔡襄（宋代）

溪馆初寒似早春，寒花相倚醉於人。
可怜万木彫零尽，独见繁枝烂熳新。
清艳夜沾云表露，幽香时过辙中尘。
名园不肯争颜色，的的夭红野水滨。
集英殿立侍观进士唱名六首
张镃（宋代）

科目从来本自宽，才疎只合作粗官。
雕虫半世将何用，可惜南湖负钓竿。
戏马台诗 其十二
陈衡（明代）

古台谁筑插天高，项羽戏骓创霸图。寂寂不闻人气概，凄凄只霸草荒芜。

欲知验马乘佳兴，不遂青丝击玉壶。犹拟归来天色晚，云横湍水落金乌。
景德以后祀五方帝十六首
佚名（隋代）

四序伊始，三阳笔新。
气迎东郊，蛰户咸春。
功宣播殖，泽被生民。
祝史正辞，昭事惟寅。
莆田石记
不详（唐代）

石敢当，镇百鬼，压灾殃。官吏福，百姓康。风教盛，礼乐昌。
过东林故墟有感
邹期桢（明代）

一过荒墟一怆心，先贤遗泽系思深。喜逢日月重开霁，紫气西来照此林。
大中祥符朝会五首 其五 五举酒用《瑞木》。
郊庙朝会歌辞（宋代）

天生五材，木曰曲直。维帝顺天，厚其生植。连理效祥，成文表德。

总萃坤珍，永光秘刻。
寄萧梅初二首 其二
郑思肖（宋代）

雁声杳然来，壮心惕然跃。委身坐枯静，飞语讯冥漠。

会学屠龙技，岂授龟手药。学成无所用，举世亦错愕。

孰云方寸微，天地入笼络。春阔花无边，雨骤云不薄。

不齐皋夔肩，当跨孤飞鹤。
早征
弘历（清代）

早征早莅止，庶事暇有馀。蹉跎或晏行，奔迫将何如。

可通为学方，及时戒趑趄。所以古之人，孜孜惜居诸。

老大嗟何及，慎哉君子儒。
邪正吟
邵雍（宋代）

贤人好正，奸人好邪。
好邪则竞，好正则和。
瑞香盛开，呈益国公二首
杨万里（宋代）

针来大笋束仍攒，作麽开时色两般。
荀令金炉炷沉水，昭容紫袖衬中禅。
同花异叶株株异，一种栾枝节节栾。
雪里寒香得三友，溪边梅与畹边兰。
送义兴元少府
李端（唐代）

逢君惠连第，初命便光辉。已得群公祖，终妨太傅讥。

路长人反顾，草断燕回飞。本是江南客，还同衣锦归。
山居杂诗九十首
曹勋（宋代）

吾家远城市，四围萦叠嶂。
意寻烟霞游，喜逐樵牧上。
松间憩两足，论高等四畅。
或时戴月归，山花记心想。
仁甫次弟余韵
方一夔（宋代）

造物儿戏多猜嫌，百年丑好两能全。眠牛才封一抔土，鹤归已怪三千年。

乐天永叹北邙冢，后山恸哭南阳阡。从来贤达总如此，谁能羽化随飞仙。
醴泉
邓深（宋代）

醴陵以泉名，问泉良不远。
平田数顷开，方池三尺浅。
含秋色幽幽，辟尘光澱澱。
觱沸生其间，的皪纷可辨。
累累似喷珠，一一如穿线。
多至丛万颗，少或作疏串。
迟速固难期，南北初无限。
占地喻寻丈，有时忽隐见。
恍兮莫穷源，杂然应有眼。
沙石那能窒，苔荇不得炫。
千载曾未枯，一日知几番。
酿酒味固佳，煮茗香可羡。
名泉世不乏，此奇吾未见。
醒心聊一掬，赋诗寓三叹。
杰衰朽无取辱益之见招同诸友为四老会晦之承议有诗杰谨次元韵
任杰（宋代）

夫子关西出众儒，肯来寻我卜幽居。忘忧棋局真佳趣，投老诗幽是绪馀。

故旧已家吟伐木，太平只恐罩嘉鱼。主人醉指前溪路，松菊清凉月影疏。
庐之山送庐宗韶分教南匡 其二
王缜（明代）

庐之山，泉汩汩，日夜飞流何水急。我愿不倦亦如斯，手障狂澜归至一。
挽上官茂叔
曾丰（宋代）

读书初有激，知命复何营。
熊掌酒中趣，鸿毛身后名。
山川揫宝气，学校戛金声。
老骥随驹逝，若为泉下情。
冬雪
真山民（宋代）

雪冻飞禽少，林深落叶多。
寒塘倒山影，空欲答樵歌。
不有梅花在，其如诗思何。
霜风吹落帽，应叹鬓丝皤。
至日宴水上呕吐先醉上府公
刘敞（宋代）

南极微阳中夜新，碧池风物晓来春。鼓鼙似动鱼龙伏，旌旆不来鸥鹭驯。

东阁于今待贤士，西曹不意吐车茵。博阳气度平津学，虽贱犹堪颂得人。
次韵和钱塘诸公赏梅十绝 其五
邹浩（宋代）

陈根未作去年花，天宇空明雁影斜。忽上溪桥见颜色，不施朱粉似东家。
亲友梁黎辈念予北行日载酒过访 其四
区大相（明代）

落日携佳人，清尊共愁绪。仰观群雁翔，肃肃云中羽。

天路多贵游，行子慕俦侣。欲发晨风兴，思君屡延伫。
题李孝廉书房
耿湋（唐代）

野情专易外，一室向青山。业就三编绝，心通万事闲。

莺稀春木上，草遍暮阶间。莫道归繻在，来时弃故关。
妾薄命
赵汝燧（宋代）

冶容丽质世鲜比，择对年少风流子。并栏观鱼双戏水，妾心郎心誓如此。

一朝结束万里行，东欲到海西到秦。醉中慷慨跃马去，出门十年无信音。

或传淫荡归不得，或传已作泉下客。郎兮郎兮奈若何，恨泪彻夜孤枕滴。

君不闻莺莺锦字寄西游，玉环綵丝意绸缪。郎心忍向他人笑，下床徒自为郎羞。

又不闻盼盼樽前小垂手，燕子楼深情独厚。岂期红粉遽成灰，怨句空吟三百首。
慵不能
白居易（唐代）

架上非无书，眼慵不能看。匣中亦有琴，手慵不能弹。

腰慵不能带，头慵不能冠。午后恣情寝，午时随事餐。

一餐终日饱，一寝至夜安。饥寒亦闲事，况乃不饥寒。
送梅村归三山
胡仲弓（宋代）

此别重逢知几秋，梅花虽老更风流。
东君未漏春消息，罚与人间作蹇修。
郡斋成寄前人
赵抃（宋代）

退公真静独披襟，尚愧前贤探道深。零落交游难屈指，崇高轩冕不关心。

未还印绶饶乡梦，犹倚湖山助老吟。讼缿虚空人事简，钱塘安得似山阴。
题敏上人隐斋一首
刘一止（宋代）

水石菖蒲真活计，芒鞋不借更奇哉。山林本是君家物，为□□□唤去来。
孝宗明堂前朝献景灵宫八首 其二 圣祖位用《乾安》。
郊庙朝会歌辞（宋代）

骏命有开，庆基无穷。祗率百辟，仰瞻睟容。鼓钟斯和，黍稷斯丰。

灵其居歆，福禄来崇。
月下笛 寄沈融谷
龚翔麟（清代）

柳暗春汀，红亭别酒，去年今日。相思苦，又见柔条弄颜色。

屐痕听说浑无定，早踏遍、江南塞北。柘西偏精舍，多应冷却，画帘云石。

凄恻。青禽翼。盼不到休文，近来消息。丹枫八测。

甚时重挂吟席。莫教只恋东华住，便忘了、蘋洲夜笛。

约共尔、翠竿持，铰钌波心泛宅。
浣溪沙·山绕平湖波撼城
张元干（宋代）

山绕平湖波撼城。湖光倒影浸山青。水晶楼下欲三更。
雾柳暗时云度月，露荷翻处水流萤。萧萧散发到天明。
苔
徐寅（唐代）

印留麋鹿野禽踪，
岩壑渔矶处处逢。
金谷晓凝花影重，
章台春影柳阴浓。
石桥羽客遗前迹，
陈阁才人没旧容。
归去扫除阶砌下，
藓痕残绿一重重。
无题集唐句十首 其七
童轩（明代）

愁心一倍长离忧，红树青山水急流。门外晚晴秋色老，不堪吟倚夕阳楼。
忆昔
陆游（宋代）

忆昔西游变姓名，猎围屠肆狎豪英。
淋漓纵酒沧溟窄，慷慨狂豪华岳倾。
壮士有心悲老大，穷人无路共功名。
生涯自笑惟诗在，旋种芭蕉听雨声。
未果赋此志怀兼呈同游诸君 其一
韩晟（明代）

君携胜果托仙踪，胜事今回四百峰。白日羽翰迷葛令，青天张宴馔茅容。

櫜鞬不作人间色，石匣长骄世外封。我亦十年远蜡屐，恐令猿鹤怨周颙。
雪山
金朋说（宋代）

耸翠摩苍列画图，彤云作雪满天铺。
青山莫谓长无老，一夜飞琼尽白颅。
和固道韵问谹父小疾三首
王洋（宋代）

惆怅休寻旧事，酣歌且数前山。
待君苍藓重拂，相逐宁率兴阑。
简张安国
章甫（宋代）

南北东西厌问津，西海忘形今几人。
惟公名誉一世重，虽不吾与吾当亲。
气吞云梦并余子，深厚文章六经似。
昂霄耸壑正当时，发策决科余事耳。
上方忧顾大江东，虎踞龙盘气象雄。
却袖玉堂挥翰手，来成方面保厘功。
西风澹日边云碧，岁晚军情犹未得。
不应矫首送飞鸿，想得攒眉正忧国。
雅闻一诺值千金，推挽尤多乐善心。
坐上能容野人否，试听客里短长吟。
奉和白相公圣德和平致兹休运岁终功就合咏盛…长句四韵
杜牧（唐代）

行看腊破好年光，万寿南山对未央。黠戛可汗修职贡，

文思天子复河湟。应须日驭西巡狩，不假星弧北射狼。

吉甫裁诗歌盛业，一篇江汉美宣王。
文叔折柬誇其夜宿湖心午登南屏石洞纳凉
韩淲（宋代）

落残明月照湖心，小艇扬波荷气深。谁能一枕华胥梦，占得其清无暑侵。

长飙撼石应真洞，净慈高绝南山阴。斋盂茗椀复宴坐，了义不必开禅林。

老身执热困尘屋，偪塞嘈杂蹄足音。栎庵受用乃如此，斫额望之聊自吟。
拟寒山寺 其九十一
释怀深（宋代）

蚕忙贪作茧，蜂忙贪候蜜。茧成自己寒，蜜就别人食。

世上忧家翁，辛苦无暂息。也似二虫痴，于身无所得。

三四小孩儿，争拈百草嬉。怀中有梨栗，衣上污尘泥。

也似年高者，贪迷声色时。世间无老少，总是一般痴。
坊州按狱苏氏庄记室二贤自鄜州走马…寂寞因成诗寄之
舒元舆（唐代）

十年一相见，世俗信多岐。云雨易分散，山川长间之。

我衔凤阙易，按狱桥山陲。君在龙骧府，掌奏羽檄词。

相去百馀里，魂梦自相驰。形容在胸臆，书札通相思。

烦君爱我深，轻车忽载脂。塞门秋色老，霜气方凝姿。

此地少平川，冈阜相参差。谁知路非远，行者多云疲。

君能犯劲风，信宿凌欹危。情亲不自倦，下马开双眉。

相对坐沉吟，屈指惊岁时。万事且莫问，一杯欣共持。

阳乌忽西倾，明蟾挂高枝。卷帘引瑶玉，灭烛临霜墀。

中庭有疏芦，淅淅闻风吹。长河卷云色，凝碧无瑕疵。

一言开我怀，旷然澹希夷。悠悠夜方永，冷思偏相宜。

眉睫无他人，与君闲解题。陶然叩寂寞，再请吟清诗。

得意且忘言，何况竹与丝。顷刻过三夕，起坐轻四肢。

明朝告行去，惨然还别离。出门送君去，君马扬金羁。

回来坐空堂，寂寞无人知。重重碧云合，何处寻佳期。
次韵黄奉议序致仕作
晁补之（宋代）

闻道家书至，山中不厌寒。
近臣多白发，此老独黄冠。
金少从供具，身轻莫据鞍。
劳心为功业，持与世人看。
东楼落成二绝
吴芾（宋代）

荒郡城楼久已倾，我来聊复为经营。
南楼已是增雄观，今日东楼又落成。
送汪扶晨奉吴山大师灵龛返葬黄山 其五
屈大均（明代）

精爽应随轩后去，云霄一路拾龙髯。未应列在高僧传，公是郎官后孝廉。
惠义寺送王少尹赴成都（得峰字）
杜甫（唐代）

苒苒谷中寺，娟娟林表峰。阑干上处远，结构坐来重。

骑马行春径，衣冠起晚钟。云门青寂寂，此别惜相从。
送外
龙辅（宋代）

榜人㰕舟待，催饭送郎行。独谙郎食性，厨下自调羹。
送姚著作之任宣城
王禹偁（宋代）

平生闻说宣城郡，水石幽奇人物俊。
槛外澄江练不收，窗中远岫眉初印。
六朝繁盛至隋唐，才人名士遥相望。
谢公向此凭熊轼，白傅曾为鹿鸣客。
江楼山寺多赋诗，往往题名在僧壁。
皇家早岁平吴後，翰林贾公为太守。
至今清话玉堂中，夸诧江山不离口。
吾君御极初选艺，东枢贰卿新擢第。
解褐曾縻佐郡官，首得宣城为历试。
紫微田郎次登科，东枢受代传厅事。
第三榜中第二人，今在乌台为察视。
迩来通倅少名流，云泉竹树应包羞。
今春忽命姚著作，学术纵横才磊落。
当年雄揖第三名，官路迍邅久漂泊。
去岁献文重召试，新恩始上芸香阁。
未教修史未演纶，宣城奉使聊亲民。
且忻彩服得就养，莫叹朱衣未即真。
旧游应有交朋在，此去仍言婚宦新。
下车布政民休休，高吟浅酌谁献酬。
夜深红烛在何处，绮霞阁通叠嶂楼。
公权书札燕许词，未免山僧乞撰碑。
撰碑书碑即三载，眼看徵诏在丹墀。
却愁未尽江南兴，闲坐蓬瀛挥玉柄。
黄枢侍臣两制官，待君同说宣城景。
题耕读轩
黄相（明代）

何处托幽栖，斋居傍小溪。坡青春放犊，窗白夜闻鸡。

倦憩庞公陇，光生太乙藜。不教车马迹，点破落花泥。
建康春教致语
程珌（宋代）

朝来百鼓殷军门，知是元戎肃万屯。
杀气直摧龙尾壘，英风远薄斗场村。
从今吴卒精成勇，却看燕兵脆可掀。
好人庙堂裨圣备，指麾诸将定中原。
二月十六日感雨示同事
韦骧（宋代）

烛烬遗朝几，炉烟出昼帘。时春惊一半，山雨怅相兼。

吏局如巢寄，家音以鹊占。敢思游观乐，同患滞囚淹。
八月
章孝标（唐代）

徙倚仙居绕翠楼，分明宫漏静兼秋。

长安夜夜家家月，几处笙歌几处愁。
春日词
常某（宋代）

庭院深深春日迟，百花落尽蜂蝶稀。
柳絮随风不拘管，飞入洞房人不知。
画堂绣暮垂朱户，玉炉消尽沉香炷。
半褰斗帐曲屏山，尽日梁间双燕语。
美人睡起敛翠眉，强临鸾鉴不胜衣。
门外秋千一笑发，马上行人断肠归。
过泗上喜见张嘉父二首
苏轼（宋代）

空翠娱人意自还。明窗一榻共秋闲。
会知名利不到处，定把清觞属此山。
和陶渊明饮酒二十首 其十七
方回（元代）

一日不举酒，即患偏头风。明日忽不患，乃在酒一中。

人言饮致疾，此理恐未通。杯我自酌我，壁间幸无弓。
恭纪恩赐诗 其十六 赐皇祖御注道德经一部
严嵩（明代）

道德真文授五千，至人曾忆度关千。金函玉字高皇注，万古神谟日月悬。
长安感兴
郑谷（唐代）

徒劳悲丧乱，自古戒繁华。落日狐兔径，近年公相家。

可悲闻玉笛，不见走香车。寂寞墙匡里，春阴挫杏花。
东林寄别修睦上人
齐己（唐代）

行心乞得见秋风，双履难留去住踪。红叶正多离社客，

白云无限向嵩峰。囊中自欠诗千首，身外谁知事几重。

此别不能为后约，年华相似逼衰容。
南浦（中吕）
周邦彦（宋代）

浅带一帆风，向晚来、扁舟稳下南浦。迢递阻潇湘，衡皋迥，斜舣蕙兰汀渚。危樯影里，断云点点遥天暮。菡萏里风，偷送清香，时时微度。

吾家旧有簪缨，甚顿作天涯，经岁羁旅。羌管怎知情，烟波上，黄昏万斛愁绪。无言对月，皓彩千里人何处。恨无凤翼身，只待而今，飞将归去。
范正献奏议帖赞
岳珂（宋代）

思魏徵之棠，不如列疏屏之十渐。
爱卫公之柏，不如存舟扆之五箴。
谏说岂腾口，格君当以心。
想引笔而行墨，方危冠而正襟。
追古事以比迹，见忠臣之虑深。
是虽不足契当时之感悟，不犹可以镜方来之佞壬。
此左氏所以愤乾溪之痛，而三叹于祈招之德音。
方舍舟九江适会仆射相公道过二林得非所期相
许翰（宋代）

公为逐客向何州，我亦求家赋远游。
邂逅二林成晤赏，寂寥千古想风流。
玉锵溪堰凉吹榻，盖偃松萝翠满楼。
明日分携重回首，庐峰空见紫烟浮。
偈颂一百四十二首 其一一六
释广闻（宋代）

忽地晴天霹雳声，禹门三级浪滂澎。几多头角成龙去，虾蟹徒劳努眼睛。
句
李冲元（宋代）

窄径随溪转，悬崖带藓斑。
游仙窟诗 别文成
崔十娘（唐代）

别时终是别，春心不值春。羞见孤鸾影，悲看一骑尘。

翠柳开眉色，红桃乱脸新。此时君不在，娇莺弄杀人。
东昌舟夜寄叶化甫
祁衍曾（明代）

征途瞻上国，秋尽度聊城。葭露迎船重，萤光带月明。

江山违夙约，诗酒尚虚名。想到茆溪上，翛然笑独醒。
洞仙歌 同叶星期探桂未开感赋
曹溶（明代）

今年白露，嫩蕊帘前卖。生怕风飘满罗带。到湖阴、荡桨闲逐文鱼，思折得，付与纳凉人戴。

谁家留古墅，草没窗楞，似向愁时把愁赛。老干只参天，冷碧斜飞，铺一片影娥词债。

算此世、黄金百无情，并月底幽花，暗螀啼坏。
有怀施文叔寄之
赵蕃（宋代）

超果寺前江抱村，数株乔木拥山门。
先生得酒日成醉，不负春风野外昏。
还李十一马
白居易（唐代）

传语李君劳寄马，病来唯著杖扶身。

纵拟强骑无出处，却将牵与趁朝人。
鹤
李中（五代）

警露精神异，冲天羽翼新。千年一归日，谁识令威身。
雁荡宝冠寺
赵师秀（宋代）

行向石栏立，清寒不可云。
流来桥下水，半是洞中云。
欲住逢年尽，因吟过夜分。
荡阴当绝顶，一雁未曾闻。
借亭观鱼
钱时（宋代）

春日春风衣杲杲，海棠未老春正好。
与客行过借亭西，平沙步步生芳草。
空潭爱日透底明，游鱼如散空中霙。
徘徊欲坐去未忍，却恨借亭犹假名。
有名无亭真是假，是假是真俱土苴。
去年今日苏公堤，玉勒雕鞍相家马。
留别阿兄归里二首 其一
费墨娟（清代）

西风吹雁影参差，底事人间有别离？玉盏乍斟心已醉，骊歌未别意如痴。

一天烟雨归帆急，千里霜林去路迟。我欲留兄兄不住，纵留兄住不多时。
赠陆明府入觐时有知推入翰林之议
张萱（明代）

文星光灿紫薇中，阊阖晴閕瑞气浓。明世木天今有主，熙朝艺苑独称雄。

灵搜海岳千秋业，绮散云霞一代宗。为问金莲归院后，可能垂梦桂花丛。
傅曰会举进士次汝贤文敬韵二首 其一
李东阳（明代）

曾听干将跃冶声，又看欧剑发精英。乡邦望里论家世，艺苑书中识姓名。

御墨亲题金榜字，宫恩新赐玉壶清。为君喜极须雄饮，力尽西江万里鲸。
十万山
钟振（明代）

十万山连十万重，重重叠叠自无穷。根盘千里封疆外，势插九天云汉中。

宿雾收残呈秀色，白云飞尽见奇峰。交南城郭元相近，疑有彝人北避戎。
孙曼叔挽词三首 其一
韩维（宋代）

高才正论动朝绅，出入光华二十春。褒诏未登新学士，恤章俄贲旧宫臣。

履声长绝高门地，墨妙空留素壁尘。一奠华觞不知恸，白头相好苦无人。
别家人
盛锦（清代）

伏雌烹罢劝加餐，秉烛喃喃语放阑。点检箧中裘葛具，预知别后寄衣难。
青衫湿 话平山旧游
蒋春霖（清代）

当时淮水西边月，曾照玉钩斜。游船多处，年年风雨，开尽桃花。

夕阳一醉，楼空失燕，树晚栖鸦。三生杜牧，扬州梦觉，依旧天涯。
积草岭（同谷县界）
杜甫（唐代）

连峰积长阴，白日递隐见。飕飕林响交，惨惨石状变。

山分积草岭，路异明水县。旅泊吾道穷，衰年岁时倦。

卜居尚百里，休驾投诸彦。邑有佳主人，情如已会面。

来书语绝妙，远客惊深眷。食蕨不愿馀，茅茨眼中见。
高上傅宅海棠敬次原韵
王燮（清代）

朝朝辇路迷官柳，无事閒居羡犀首。不知花发满城春，劳疲岂暇思樽酒。

青宫高选列仙居，素怀静得仁者寿。禁中待漏惹芳菲，花底开筵杂齑韭。

凤城西偏西蜀种，四株植自何人手。甲第云边第一人，乞与先生此留守。

琼瑶飞佩肃行列，粉黛联裾侍左右。香散霏霏被比邻，辉映两两如相偶。

何来俗吏走风尘，窥门只见长鬣叟。君实不在语习惯，子敬径造孰可否。

蝶恣蜂狂春正闹，目游心醉浑忘久。虽云未得坐春风，此日此花吾不负。

曾闻文宴泛三雅，应许词章富二酉。先生调高真寡和，诗成妙理包万有。

天赋清才与清景，信知有德堪消受。京华几日留甘棠，咫尺星轺傍南斗。
孟缇寄母赴楚半载作此奉怀
左锡璇（清代）

鱼信经时阔，关河感不禁。乱蛩醒别梦，晓角警离心。

树迥天围堞，霜高月满林。衡阳何处是，南望楚云深。
代寄边人
郑准（唐代）

君去不来久，悠悠昏又明。片心因卜解，残梦过桥惊。

圣泽如垂饵，沙场会息兵。凉风当为我，一一送砧声。
发成都三首
刘望之（宋代）

欲洗羁愁只自醒，郫筒酒好信虚名。
江阳春色论千户，价比西州却未轻。
金缕曲 其六 寿陈静山
刘辰翁（宋代）

昨醉君家酒。从今十万八千场，未疏老友。人道水仙标格俊，不许梅花殿后。

但赢得、一年年瘦。迤逦聚星楼上雪，待天风、浩荡重携手。

酌君酒，献君寿。

年前春入燕台柳。看联翩、四辈金鞭，长楸承受。岂有中朝瓯覆久，更落闽山海口。

端自有、玉堂金斗。我喜明年申又酉，但乞浆、所得皆醇酎。

拚醉里，送行昼。
独坐有怀张圣行王成伯偶读摩诘诗因借其韵
李之仪（宋代）

老鹤志千里，候虫戒三秋。此理定如何，宛在水中洲。

我师南荣去，生从知北游。岁暮良鲜欢，不如狐首丘。

寒灯伴岑寂，河汉窗间流。缅怀双白璧，路断水悠悠。

摩诘颇解事，好语供我求。坐令不可遣，奄然随遇收。

归程只旦暮，妙义思赓酬。君谓我辈人，吾匪斯人俦。

且将有限力，相与穷深幽。
顾亭林
胡松年（宋代）

海山荡佳气，千载传古居。平生读书地，竹柏静以疏。

忠义贯白日，名不埋幽墟。苗裔今几何，谁能补其馀。
览镜戏作 其二
邹浩（宋代）

赤脚蛮中过一年，受持读诵日精专。只应果满同诸佛，丈六金身色莹然。
陪宴湖州公堂
耿湋（唐代）

谢公为楚郡，坐客是瑶林。文府重门奥，儒源积浪深。

壶觞邀薄醉，笙磬发高音。末至才仍短，难随白雪吟。
沧洲
唐之淳（明代）

雪河浮长冰，沿转见绝岸。人烟市集稀，灯火舟楫乱。

渔人扣舷市，篙子中夜饭。水宿有常程，回首岁月晏。

龙卧江海泠，石出梁路断。晶荧云表星，惨切烟际雁。

驿鼓咽不舒，天鸡晓相唤。乡山梦中来，涂回未能半。
培芳亭草创胥会
徐经孙（宋代）

培芳草创强铺筵，画出清明三月天。长少团栾还五世，笑谈邂逅集群贤。

或歌或弈杯无算，非竹非丝乐自然。过则相规善相勉，须令和气蔼无边。
上巳晚游九曲池
韩琦（宋代）

九曲池边第一开，舣舟同赏尽高才。弯流自得黄河势，怪石应从紫阁来。

尘外恍迷仙境界，竹间深有古亭台。徘徊复至丰碑下，花萼吁嗟作盗灰。
与赵莒茶宴
钱起（唐代）

竹下忘言对紫茶，全胜羽客醉流霞。
尘心洗尽兴难尽，一树蝉声片影斜。
次云林韵寄孙君实
全思诚（明代）

腐儒笔耕岂谋生，与世濩落独高情。
绿尊有酒谁共醉，素琴无弦聊自横。
湘廉在钩月当户，羌笛恼人花满城。
幽居不知春事尽，见客只言诗未成。
春意三绝 其三
李彭（宋代）

日日映阶春草香，春风到处着胡床。梅梢何许蜂酿蜜，来采幽园宫样黄。
题仁老所画枕屏 其四
邹浩（宋代）

天华寺前维小舟，僧窗轩豁留清眸。平湖秋霁净如镜，时复轻轻飞白鸥。
杂兴
宋祁（宋代）

钜平名世贤，媢者强相轧。
毁语填君聪，亡吴计中夺。
人生不如意，在十常九八。
兹事可奈何，惆怅千载末。
虎丘山送友人
昂吉（元代）

别君虎丘山，归云如鸦松树间。山公聚石坐说法，白虎台前去复还。

至今台上金精伏，清气潇潇满林谷。城中之人岂解事，但见寒泉绕岩木。

君行慎勿停吴舠，修名要与山齐高。酒酣君去我亦别，后夜山头望明月。
吊柴道士
马廷鸾（宋代）

老子犹龙不可亲，庄周与蝶孰为真。
补还石鼎吟边句，飞作临皋梦里人。
结交二首 其二
郑思肖（宋代）

伐木义不古，伪敬溢颜面。交接无真情，面是背乃变。

疏则易为恩，密则将成怨。当学晏平仲，终始保相见。
桃叶歌
纪映淮（清代）

清溪有桃叶，流水载佳人。名以王郎久，花犹古渡新。

楫摇秦代月，枝带晋时春。莫谓供凭览，因之可结邻。
陪师厚游百花洲盘礴范文正祠下道羊昙哭谢安
黄庭坚（宋代）

公有一杯酒，与人同醉醒。
遗民能记忆，欲语涕飘零。
悼祚禅师二首
宋祁（宋代）

两股飞神锡，千金供住园。
吹毛曾有问，得髓更无言。
兰紫恩袍异，莲香社侣繁。
双林今奄忽，泪目送风幡。
新雁过妆楼·中秋后一夕李方庵月庭延客命小妓过新水令坐间赋词
吴文英（宋代）

阆苑高寒。金枢动、冰宫桂树年年。翦秋一半，难破万户连环。织锦相思楼影下，钿钗暗约小帘间。共无眠。素娥惯得，西坠阑干。
谁知壶中自乐，正醉围夜玉，浅斗婵娟。雁风自劲，云气不上凉天。红牙润沾素手，听一曲清歌双雾鬟。徐郎老，恨断肠声在，离镜孤鸾。
满庭芳·百雉城边
葛长庚（宋代）

百雉城边，乱花深处，竹间一笑双清。天公解事，为我弄阴晴。雨过槐阴绿净，女墙外、杨柳丝轻。堪嗟惜，诗尤酒殢，镜里失青春。清和，如许在，莺莺燕燕，相与忘情。谪仙风度，命代万人英。游戏琴棋书画，人间世、别有方瀛。酕醄後，玄裳效舞，所欠董双成。
送查若庸下第东还
郑文康（明代）

浮名得失何须较，实学盈虚当自强。君有长才长十倍，好于十倍更增长。
偶作二首
宋祁（宋代）

去国日云久，寥寥双鬓衰。
长安举头近，漳浦窜身危。
沫竢穷鳃煦，春非坠叶知。
一廛先畝在，扶耒有归期。
秋思
苏过（宋代）

秋入郊墟早，霜高宇宙宽。头风思檄手，髀肉怯征鞍。

俯伛非吾事，歌呼强觅欢。自知毛羽短，松桂不禁寒。
上陕府姚中丞
周贺（唐代）

此心长爱狎禽鱼，仍候登封独著书。领郡只嫌生药少，

在官长恨与山疏。成家尽是经纶后，得句应多谏诤馀。

见说养真求退静，溪南泉石许同居。
正仲有诗因次和再别
舒岳祥（宋代）

好客分明为我来，不嫌茅舍似鸡栖。
归云古树如新画，久雨苍崖失旧题。
别我此行正月尽，怀君老眼两行啼。
丈夫出处有常度，不为黄金颜色低。
玉泉庵
钱协（宋代）

遥派落天潢，分崖射璧光。山从千古润，江得一源长。

风雨无时作，珠玑满谷量。淄渑欲谁辨，愿借易牙尝。
次僧昙隐谢见临韵二首 其二
周行己（宋代）

隐迹僧居无所为，蒲团曲几面清池。一身有累须三径，万物无私各四时。

心与溪山相宛转，事随尘世漫纷披。山中不用诗招隐，已约施岩采紫芝。
弄珠英（蓦山溪）
贺铸（宋代）

楚乡新岁。不放残寒退。月晓桂娥闲，弄珠英、因风委坠。清淮铺练，十二玉峰前，上帘栊，招佳丽。置酒成高会。

江南芳信，目断何人寄。应占镜边春，想晨妆、膏浓压翠。此时乘兴，半道忍回桡，五云溪，门深闭。璧月长相对。
喜雪上丁使君
韩淲（宋代）

腊前三白数年无，田里欢呼听我徒。顾叹閒身何用矣，瞻言老手盍知乎。

茅柴纵热慵杯煖，铅椠虽荒忍砚枯。袁巷灞桥空广譬，只宜煎水对茶炉。
峨眉主簿乐
魏了翁（宋代）

尹心随处验，舜乐切身看。春味注胸臆，秋河悬笔端。

胡为铁研弊，才脱纻袍酸。天匪梦梦者，吾于由也观。
松江舟中四首荷叶浦时有不测末句故及之
戴复古（宋代）

夜听枫桥钟，晓汲松江水。
客行信匆匆，少住亦可喜。
且食鳜鱼肥，莫问鲈鱼美。
小桃红·满城烟水月微茫
杨果（元代）

满城烟水月微茫，人倚兰舟唱。常记相逢若耶上，隔三湘，碧云望断空惆怅。美人笑道：莲花相似，情短藕丝长。
采莲人和采莲歌，柳外轻舟过。不管鸳鸯梦惊破，夜如何？有人独上江楼卧。伤心莫唱，南朝旧曲，司马泪痕多。
上张丞相十首
张元干（宋代）

闽粤诸侯地，春风尽去思。
三年歌德政，万户绘生祠。
位极聊方伯，谋深必帝师。
待公安社稷，四海被恩私。
朝中措（次韵昌甫见寄）
韩淲（宋代）

谁翻新曲玉溪滨。何日得为邻。醉里行歌相答，步随泉石松云。

如今又是梅时候，只有眼中人。魂断幽香孤影，花前闲整衣巾。
行路难七首 其四
郭翼（元代）

秦女卷衣咸阳宫，兰烟桂霰茱萸芳。泥金烂烂辉五綵，新衣新赐苏合房。

朝拥群仙行，羲和御车驾飞龙。暮从天女游，月中吹笙凤鸣空。

君恩恐移今已衰，羞将泪滴红芙蓉。宁作蓬池并翼鸟，飞飞到死成匹双。
颂古十八首 其二
释师一（宋代）

浑身燥痒倩人搔，入骨搔来身已劳。一下被伊搔著了，平生痒处一时消。
高函三夜话
金义植（清代）

五载一相见，江边落木风。那堪多难日，正在别离中。

世事茫无定，吾生固有穷。夜吟须尽醉，秋雨一灯红。
春日书怀
朱淑真（宋代）

从宦东西不自由，亲帏千里泪长流。
已无鸿雁传家信，更被杜鹃追客愁。
月落鸟歌空美景，花光柳影漫盈眸；
高楼惆怅凭栏久，心逐白云南向浮。
凤凰台上忆吹箫 岳阳废楼寒眺
易顺鼎（清代）

耄柳藏烟，髡芜待雪，湖天秋意难禁。正落潮新岸，睡冷沙禽。

倚槛慵抬望眼，怎能穿这段阴阴。愁来也、原无避处，况是登临。

沉吟水边，胜赏已不见，高楼倒影波心。叹神弦仙笛。

一样销沉。人在吴头楚尾，对孤云时序侵寻。还添个、潇湘雁儿，九辨遗音。
东城怀古二首 其一
倪钊（清代）

斗大东城劫屡史，漆园遗址尚纵横。三公不使碑留字，一吏能教地得名。

道德五千宗老子，寓言十九出先生。蘧蘧蝶影今都化，秋水犹余不断声。
奉和李右相赏会昌林亭
孙逖（唐代）

贤相初陪跸，灵山本降神。作京雄近县，开阁宠平津。

地胜林亭雄，时清宴赏频。百泉萦草木，万井布郊畛。

德与春和盛，功将造化邻。还嗤渭滨叟，岁晚独垂纶。
仙师山祖庄栽田次韵大崖 其二
李承芳（明代）

代食独怜禾是宝，祈年众幸稼如茨。戴星往驾鸡声早，吟月归如马意迟。

啄拨毕逋资腹饱，唤林布谷属心知。宁为若辈赢馀计，聊展先公拜扫支。
题师永锡知县画老竹枯木二首
李石（宋代）

水墨三十年，一枝更一节。
工夫不争多，尽立庭下雪。
敬和灵岩山人惜春词 其一
张绚霄（唐代）

连日几无痛定时，撩人事事总堪思。胆瓶石竹花才放，犹忆生前手插枝。
送赵仲礼入大理寺簿
孙应时（宋代）

忠孝吾根柢，功名古绪馀。
月云无染著，镜象本空虚。
不必相同异，何妨小阔疏。
达庵今宦达，味此意何如。
送吕右丞罢镇宛陵
周紫芝（宋代）

汉室承平久，侯邦拱卫尊。勋华垂日月，展错动乾坤。

开辟规模垂，纷更制作繁。民劳箕敛日，虏痛凿空痕。

鸣镝侵榆塞，穹庐指凤阍。羽书飞始急，鱼鼎沸初浑。

内禅皇图远，春宫晓日暾。群妖悉菹醢，黄发半腾鶱。

公入登丞辖，忠称自谏垣。论思知蹇蹇，属意本元元。

蠖濩资扶掖，奇庬力引援。犬羊盟易失，虎兕敌仍存。

转战知何已，风尘忽再昏。仓皇趋帐殿，奔北弃弓鞬。

倾日心应折，瞻天眼欲眢。徽音求太姒，基命本姜嫄。

垂物归明辟，苍生荷国恩。推符迎代邸，结绶拥尧轩。

灞上真人出，涂山万国奔。回天功不世，徙突事堪论。

已复安西土，犹烦护北门。要须调鼎手，为洗泣隅冤。

万杵坚城垒，千兵列戍屯。贼锋忧寇钞，原燎畏烧燔。

坐啸初何事，渠凶不足吞。持平本宽垂，馀事到平反。

论说波澜阔，提携礼数蕃。时悬徐孺榻，亦置穆生樽。

有客安圭筚，忘机在鸟猿。疾驰看騕袅，妙琢愧玙璠。

始下横经帐，还攀欲去辕。月楼空窈窕，风旆舞缤翻。

竹帛勋猷著，丝纶诏册温。磻溪未容老，琳馆且辞烦。

閟计今犹在，忠怀不易谖。白麻终拜相，左衽待称藩。

巨蠹消奸宄，良农植本根。抗章陈上策，补衮要嘉言。

镇薄敦流俗，疏壅究治源。微生有荣耀，洗眼在山樊。
题棠泉图寿棠泉郑公
佘翔（明代）

嘉树郁繁阴，玉泉流不舍。中有栖迟人，抱瓮灌梧槚。

伊昔际明栖，亦既五其马。钟鼎岂不荣，所贵和者寡。

耆旧伟衣冠，文章超风雅。介寿及春阳，花下进杯斝。

绮席露为浆，雕盘龙作鲊。神游孤射山，道契襄城野。

荧荧南极星，永锡兹纯嘏。
题宝岩寺寒碧亭二首
王安石（宋代）

两岸青山刻峭成，一溪回曲篆纹平。
绿阴隐隐无重数，欲去黄鹂又一声。
咏八仙 爬背
韦骧（宋代）

刻成纤手利，痒背可施功。岂待麻姑爪，携持意自通。
答问附歌
柳宗元（唐代）

尧舜之修兮，禹益之忧兮，能者任而愚者休兮。跹跹蓬藋，乐吾囚兮，文墨之彬彬，足以申吾愁兮。

已乎已乎，曷之求乎！
竹溪直院盛称起予草堂诗之善暇日览之多有可
刘克庄（宋代）

汲汲怀人梦，皇皇救世功。
有心哉鲁叟，所见者周公。
政绩简编在，精神寤寐通。
宛如尚为左，忘却已迁东。
凤去经纶远，麟来笔削终。
空令千载下，跪奠两楹中。
清平乐（春晚与诸君饮）
毛滂（宋代）

杯深莫厌。强看桃花面。记约阳和初一线。便恁芳菲满眼。

明年春色重来。东堂花为谁开。我在芦花深处，钓矶雨绿莓苔。
和人惠诗二首
曹勋（宋代）

从来五技已成穷，顾我方今五技中。
治絮不能防暴冷，拥炉聊复借微烘。
怀乡固与我同志，浮胆悬知酒有功。
待约杯盘寻一醉，醉来宁复问凶丰。
过宝应县新开湖十首
杨万里（宋代）

寒里船门不可开，试开一望兴悠哉。
空蒙烟雨微茫树，都向湖光外面来。
九日
释元肇（宋代）

晓烟和露湿秋光，幽鸟声声在翠篁。世事又随明日别，菊花只作去年香。

风前落帽人千古，云外惊寒雁一行。脱木萧疏砧杵急，倚筇无语到斜阳。
寄宋学使徵舆
侯方域（明代）

宦游直到越王台，始信艰难岭峤开。谁使无诸通汉礼，果然宋玉是《骚》才。

文章自古销兵后，冠冕还从正朔来。北斗十年新气象，凭君南服一昭回。
跋苏养直绝句后
张元干（宋代）

后湖醉卧已仙去，但有言句留人间。
文采风流照千古，罗浮谁复遗金丹。
诗一首
张继先（宋代）

白云闲似我，我似白云闲。
二物俱无心，逍遥天地间。
登东岳山
吕定（宋代）

海内名山孰与齐，清风掖我上丹梯。
鹏程九万扶摇近，世界三千指顾低。
瀑挂天门惊霹雳，雨蒸日观出虹霓。
太平会见东封盛，玉简金书焕紫泥。
建剑道中
徐玑（宋代）

云麓烟峦知几层，一湾溪转一湾清。
行人只在清湾裹，尽日松声杂水声。
九龙观
黄希旦（宋代）

峨峨古仙宫，楼殿荫松柏。昔在贞观年，天皇御区域。

九龙出池贞，遗下灵踪迹。嘉祐辛丑岁，郡侯得召伯。

是时夏六月，云日红翕赩。殿北古龙堂，窗户久不辟。

俄然灵蛇见，宛转真像侧。鳞甲锦绣文，灿烂辉五色。

视之颇驯扰，狎之不惊惕。邯侯率群僚，朋来拥旌戟。

迟留夜未午，风雨满天黑。迅电瞥四起，狂雷随一击。

须臾风雨收，形影谁能觅。斯盖龙之灵，变化固难测。
同舍问及故山景物用钟字韵诗以答
曹辅（宋代）

洞庭湖外白云峰，醉卧虚堂听晓钟。涧草岩花无日歇，仙人玉女有时逢。

脂车石路君能去，蜡屐秋风我愿从。欲藉神方变华发，黄精苗盛菊香浓。
纵笔
陆游（宋代）

气本充天地，书非汗马牛。
人人见尧舜，世世有巢由。
朝市红尘闹，山村白发稠。
所欣吾道在，江汉古东流。
奉和幸白鹿观应制
刘宪（唐代）

玄游乘落晖，仙宇蔼霏微。石梁萦涧转，珠旆扫坛飞。

芝童荐膏液，松鹤舞骖騑.还似瑶池上，歌成周驭归。
赠别徐明衡天部以请赠薛西原先生得谪 其二
曹于汴（明代）

著力因求得，得后何庸力。无力却有力，绵绵自消息。
梅花 其一
黄祖润（宋代）

天籁消沈斗柄斜，绕枝忽起护巢鸦。素娥青女新梳洗，来斗寒梅半夜花。
解佩令 早春听云居寺僧弹琴
徐釚（清代）

东风吹鬓，韶光暗去，怕难支、羁怀情绪。自听沙弥拂玉轸，缭垣怀处。

恍潇湘、泪啼姚女。

灞亭秋老，枫江雁叫，入清商、弹来如许。飒飒凄凉小窗下，浑疑烟雨。

问梅花、此情谁诉。
东山彭泽
邓林（宋代）

乞灵风鹤屐折齿，壁后寘人汗如洗。樵渔杂沓坐林间。

蜉蝣尘埃不可攀，石头扰扰柴桑閒。
怀方叔
姜特立（宋代）

忆昔尊前共赋诗，如今仙去见无期。
吟魂想只空山里，嘲弄风光人不知。
挽李制干子诚
林光朝（宋代）

千金治产似孙吴，珠箔银觥只自如。
问我长风当夕起，数他极浦落帆初。
自知汗简今千轴，更说生犀有几株。
赤壁当年遇黄盖，周郎何惜借吹嘘。
酴醾
郑獬（宋代）

清香无物敌，粉叶自成围。
白玉珑璁髻，珍珠缨络衣。
金口渡江
王济（魏晋）

两峰遥对峙，十里大江横。锁钥分南北，河山几战争。

晴云汉川树，初日武昌城。为访桓公柳，攀条别绪萦。
挽陈东湖先生 其三
张衡（两汉）

四大假合相，六根清净缘。祇知心是佛，不惜药成仙。

鱼泣衔沙立，鸥疑侧脑眠。凄其野人奠，秋菊荐寒泉。
句 其二
陈诗（宋代）

莹光连烛动，月影带河流。
香林远和尚赞
释慧远（宋代）

十八年参甚麽禅，云门奥旨要人传。
蓦然合著大石调，斩新腊月火烧山。
玉漏迟
葛立方（宋代）

窗户明环堵。山容黛染，水光绡舞。荷盖擎烟，花映步波神女。嫩脸铅华掩素，无语向、薰风凝伫。晴又雨。征鞞隐隐，云洲沙渚。

须臾风卷还晴，看香泄丹囊，乍飘沈炷。鱼飐荷衣，珠颗乱倾无数。休话金沙玉井，争似我、神龟□处。觞为举。何人解歌金缕。
鹧鸪天·饮罢天厨碧玉觞
程珌（宋代）

饮罢天厨碧玉觞。仙韶九奏少停章。何人采得扶桑椹，捣就蓝桥碧绀霜。凡骨变，骤清凉。何须仙露与琼浆。君恩珍重浑如许，祝取天皇似玉皇。
满庭芳 警堕道者
刘志渊（金朝）

谩整巾袍，妄名清净，放＊劣马颠猿。利名丛里，徒炫有因缘。逐颠随波日日，不曾澄，湛灵源。堪嗟讶，闲模闲样，辜负慕玄玄。尔心还自忖，怕空迁日月，鬓雪垂肩。好捡情摄念，慧种心田。认取元初灵觉，常耕道、猎德绵绵。功三考，形神俱妙，洒洒证飞仙。
松风涧水图
释宗泐（明代）

泠泠涧中水，瑟瑟松上风。大音自无听，月白千山空。
赠梦英大师
杨昭俭（唐代）

纪赠歌诗数百人，序师多艺叶求新。
未言篆隸飞龙凤，且说风求感鬼神。
琴有古声清耳目。鹤无凡态惹埃尘。
英公所学还如此，不错承恩近紫宸。
虞美人（甲戌正月望后燕来）
王炎（宋代）

镜中失画双青鬓。懒更占花信。小梅半谢雨垂垂。未许轻红破蕾、缀桃枝。

社前归燕穿帘语。似说人憔悴。自缘老去少欢悰。不是春寒料峭、怯东风。
钱虢州以三堂绝句见寄，因以本韵和之
白居易（唐代）

同事空王岁月深，相思远寄定中吟。

遥知清净中和化，只用金刚三昧心。
送真景元直院将漕江东
徐侨（宋代）

忧国诚如此，忧民事可知。
政苛纷蠹螫，官墨厌膏脂。
谁谓长城在，不扶元气衰。
天颜还咫尺，时听远猷驰。
过广武山
赵秉文（金朝）

尘霾晦金镜，鹿走群雄驰。龙腾海水沸，虎怒风林披。

成皋天下险，楚汉昔相持。乃翁一杯羹，且欲共分之。

两雄不并立，鸿沟徒尔为。裹创抚战士，智勇亦已疲。

荥阳非吾厄，帝图乃天姿。阴陵夜失道，慷慨儿女悲。

长陵一抔土，笑煞牧羊儿。胜负两蜗角，兴亡一枰棋。

而况彼区区，二蚁争雄雌。西登广武山，旷望大河湄。

野旷知天迥，崖倾觉岸危。青山明剑戟，霜林列旌旗。

云槎秋浩渺，烟树晴参差。凄凉阮生叹，浩荡谪仙词。

怀古念离散，兴极泪还垂。
予公贫病无日开颜闷坐舟中口占乞笑
袁宏道（明代）

骨如枯竹面如灰，顷刻酸呼四五回。人世万千穷恼病，被君包揽上身来。
谒寿公祠
郑如松（清代）

幕府奇男子，临危授命天。干戈起蛮触，坏土吊乌鸢。

此节尽人谅，无官仗汝贤。至今留血食，社酒赛年年。
仲秋较试净惠精舍会者六人约重九事毕置醴谢
苏籀（宋代）

稷下铢铢鉴择分，品评一目百知闻。
初矜月殿挥毫赋，直到龙山吹帽文。
邀勒公劳狎嵇阮，薰涂嫱媛侍渊云。
尘惊珠贯纤罗袜，酹酒银篦不怕醺。
岳池晓发
顾复初（清代）

起逐群乌出近关，岳池杨柳尚堪攀。晓烟晴日濛濛树，远水平堪澹澹山。

岁稔每闻人语好，途长翻觉客心闲。不须更说辞官去，尽有桃源在世间。
览古五首
方回（元代）

六经乐故亡，三礼复不完。
名数颇舛刺，或亦疑同官。
易诗书春秋，论孟庸学篇。
弥缝救破断，谁实心斯传。
始以营道翁，终之紫阳仙。
堂堂七君子，如日常在天。
有暮必有旦，岂无来者贤。
大匠一朝作，绳墨其舍旃。
连日暖甚
韩淲（宋代）

日暖既愁添疾病，霜寒将恐坏收成。石田未必仓箱足，人境还须气体平。

薄晚闭窗危膝坐，崇朝开户放身行。一冬饥饱浑閒事，安得淮南草木生。
陈后宫
李商隐（唐代）

茂苑城如画，阊门瓦欲流。
还依水光殿，更起月华楼。
侵夜鸾开镜，迎冬雉献裘。
从臣皆半醉，天子正无愁。
荐痴绝禅师
徐敏（宋代）

痴绝有庵不肯住，弄月挑云径山去。地水火风分裂时，亲书赠予黄葛布。

蜕封读罢咽无语，会得龙须能避暑。岂知玉骨本清凉，书则珍藏布不取。

源老忽踏幽深路，道在隔山遥望处。巨帙已载烂葛藤，何堪又送閒家具。

开眼一看笑呵呵，犹有这个可奈何。来而不往非世法，聊效芹忱愧不多。

两角茶，十袋面，宝瓶飞钱五十万。虔心献此一瓣香，奉为禅师作清荐。

且问先师来不来，玉山庵顶白云开。更烦大众打圆相，拨取青莲火里灰。
句
释清晤（宋代）

叠波漾层汉，残阳补断霞。
八声甘州（寿胡存齐）
邓剡（宋代）

笑钗符、恰正带宜男。还将寿花簪。早风薰竹醉，松凉鹤健，午坐存庵。三十六峰玉立，隔尘听玄谈。何似人难老，三十才三。

闻得天边好语，第一流人物，偏重江南。满玻璃春绿，十载受棠甘。青青鬓、尽堪图画，趁紫岩、年纪作枢参。却归宴、瑶池未晚，荷日红酣。
句
史骧（宋代）

坐来夜半天河转，挑尽寒灯心自知。
经故洛阳城
罗隐（唐代）

败垣危堞迹依稀，试驻羸骖吊落晖。跋扈以成梁冀在，

简书难问杜乔归。由来世事须翻覆，未必馀才解是非。

千载昆阳好功业，与君门下作恩威。
祈雨未应复请于茅山采石庶几遂得之 其一
叶梦得（宋代）

苗当七八月之间，甘膏不濡何太悭。飞尘蓬勃昼欲暝，坐视云物占群山。

五日一风十日雨，天方勤民辅明主。作书未敢颂风伯，寄谢群龙少劳苦。
留别杜审言并呈洛中旧游
崔融1（唐代）

斑鬓今为别，红颜昨共游。年年春不待，处处酒相留。

驻马西桥上，回车南陌头。故人从此隔，风月坐悠悠。
偈七首
释法泉（宋代）

文殊笑，普贤嗔，眼里无筋一世贫。
相逢尽道休官去，林下何曾见一人。
魏夫人坛
李中（五代）

仙坛遗迹在，苔合落花明。绛节何年返，白云终日生。

旋新芳草色，依旧偃松声。欲问希夷事，音尘隔上清。
繇三茅直抵紫阳观
郭霖（宋代）

一上云山思便幽，长松怪石坐淹留。乘风直造神仙窟，零落烟霞满杖头。
谢张漕荐剡
吕声之（宋代）

谁人洗甲挽天河，玉宇无尘海不波。
汉使褰帷将命出，淮民挟纩被恩多。
流离岂但身安集，凋瘵亲曾手拊摩。
惠利才施催召亟，其如席未及温何。
赠米都知
梁补阙（唐代）

供奉三朝四十年，圣时流落发衰残。贪将乐府歌明代，不把清吟换好官。
简赵十诸友 其二
韩淲（宋代）

门外长安道，毂击人肩摩。今时不云少，旧年不云多。

市朝愚智尔，家国隆替何。组绶固若若，冠弁亦峨峨。
游淡山岩
彭从虎（宋代）

竹苞未翦山虽纲，福庭胜概难穷搜。
天公念此久闭塞，密召五丁诒劂谋。
巽维一夕启邃窦，光圆瓮牖端相侔。
方床翠屏广罗列，药臼香山深抉锼。
道人振锡蟒潜遁，处士化石岩中留。
训狐昨夜又鸣报，果是五马今朝游。
浮远堂二首
尤袤（宋代）

我生家住浙江西，不见江山自是痴。
浮远堂前今日望，画图待我看潮时。
妙明归山携一太湖石，因赋三绝 其三
牛焘（清代）

由来混沌凿无功，羡尔玲珑穴窍通。石若无情不易老，祗今一个白头翁。
冷泉亭
罗椅（宋代）

老木碧毵毵，幽亭著两三。
山飞不到地，空处遂为岩。
古塔开苍藓，清泉滴暮岚。
游人莫来此，渠正试春衫。
答何其睿
郑学醇（明代）

玉露浥崇兰，扬芳满深泽。能当此时好采掇，遗逃始与尘事疏。
辘轳金井 客夜寄曼花楼
姚燮（清代）

那人归后，路迢迢、水隔更兼山隔。况我他乡，尚依人为客。

蘼芜满陌。已不是、向来浓碧。几许春光，斜阳送老，乌头啼白。

高楼梦回天已夕。记银屏掩笑，珠帐留舄。涩尽筝丝，剩苍苔粘席。

明蟾遥射。换一种、可怜愁色。要不相思，偏听断柝，又闻哀笛。
景纯复以二篇一言其亡兄与伯父同年之契一言
苏轼（宋代）

灵寿扶来似孔光，感时怀旧一悲凉。
蟾枝不独同攀桂，鸡舌还应共赐香。
（亦同为郎。
）等是浮休无得丧，粗分忧乐有闲忙。
年来世事如波浪，郁郁谁知柏在冈。
屡把铅刀齿步光，更遭华衮照厖凉。
苏门山上莫长啸，薝葡林中无别香。
烛烬已残中夜刻，槐花还似昔年忙。
背城借一吾何敢，慎莫樽前替戾冈。
状元古井
张一旸（明代）

泉出寒甃古，用汲汝为霖。榭亭额片玉，村舍著镂金。

书堂留隐迹，学士解缨簪。几多怀旧事，潺湲助鸣琴。
寄文叔 其三
韩淲（宋代）

雨散风生涧水鸣，倦扶藜杖看山行。故人正在乾封邑，何日唤之来耦耕。
辛酉冬罢归至家自省
曾丰（宋代）

彼哉言者固云云，老矣归欤敢自文。
不可以风霜后叶，何伤于月雨余云。
性情与物常为一，鸥鹭容吾便入群。
古道从来得今笑，天相知外任纷纷。
跃马泉
王安石（宋代）

古水缩蛟螭，憎山欲隳突。
山只来伐之，半岭跳啮膝。
玉珂鸣塞空，组练光照日。
崩腾赴不测，一陷常万匹。
神战异人间，千秋为儵忽。
泉旁往来客，夜寄幽人室。
但听鸣萧萧，何由见神物。
雪后龟堂独坐四首 其三
陆游（宋代）

牙齿欲落何足惜，烂煮藜羹自堪食。屋穿不害气吐虹，客至从惊瘦如腊。

天公镌汝亦已至，春风裂面雪三尺。浊醪倾罢仰屋歌，尚友孙侔与徐积。
今日棋轩风爽天休可纡步无以簿领为解兼戏成
宋庠（宋代）

不肯归休本俗才，痴儿了事太悠哉。
劝君抽取文符手，且就凉轩鬬茗来。
送张端明赴召
周必大（宋代）

管籥分来二十年，何人从此得朝天。
介圭入觐由公始，莫把题名取次镌。
＊心香 重阳分梨十化贪集卷上
王哲（金朝）

谑号王风。实有仙风。性通禅、释贯儒风。清谈吐玉，落笔如风。解著长篇，挥短句，古诗风。斤运成风。鹏化抟风。恣云游、列御乘风。冬寒闭户，念见高风。更坐无炉，眠无被，任霜风。
又登碧云亭感怀三十首 其一
吴芾（宋代）

晚上危亭暑气清，薰风微动入疏棂。重重草树高低绿，叠叠峰峦远近青。
戏嘲杜宇
郑清之（宋代）

呼晴不似鸠知务，报喜何如鹊爱人。
有口自鸣谁禁汝，乱啼何必待残春。
登下蔡县楼
李中（五代）

长涯烟水又含秋，吏散时时独上楼。

信断兰台乡国远，依稀王粲在荆州。
举狗子无佛性话颂
释中仁（宋代）

二八佳人刺绣迟，紫荆花下啭黄鹂。
可怜无限伤春意，尽在停针不语时。
皇后閤春帖子 其四
胡宿（宋代）

东风初入长春殿，碧溜新融太液池。社远未当迎燕日，川晴先近浴蚕时。
和酬入内赵供奉见赠
魏野（宋代）

出入宫闱侍从官，再过林下信温颜。
朝天驻足因临水，驰馹迴温入望山。
捧诏正当趋杜殿，寄诗那忽到松关。
老来诗思尤枯竭，莫怪阳春不旋还。
八月二十五日闻布新条
舒岳祥（宋代）

民命无魂鹿，烹庖几日休。
纷纷浑未悟，炯炯为深忧。
并和隣舂相，分渔步网收。
聊为目前计，翁碗汲新篘。
临江仙 前题。慈命代作
邓瑜（清代）

一幅江南春写就，湖光山色分明。小红桥畔趁新晴。

晓风杨柳岸，好是放船行。

堤外海棠刚睡足，藓痕绿过闲亭。靓妆初罢怯寒生。

碧桃花径远，刚对数峰青。
春暮
向敏中（宋代）

恨别春归酒满杯，残芳缭绕旧亭台。
不甘淑景随风便，刚被炎光继日催。
弱柳绿浓还易合，夭桃红尽更难开。
明年复与君相约，重道阳和早到来。
买陂塘 赋东郭草堂
张肯（明代）

爱草堂、带村连郭，门前碧水千顷。秋波泠浸遥山晚，青镜净涵眉影。

沙浦迥，怪隔水渔歌，鸥梦都惊醒。时乘小艇，向柳外花边，载诗载酒，独尽漫游兴。

谩重省，且得身闲心静，乐事自甘瓢饮。好怀谁道中年减，佳趣更多吟咏。

□转径，门正对朝阳，不怕梅花冷。流年暮景，肯容我为邻，相依卜筑，共尔两家隐。
夜话赠华师
陆游（宋代）

少喜洛阳侠，今成衡岳僧。
深培地炉火，明照佛龛灯。
衰鬓晨霜白，禅心古涧澄。
犹能遍参在，为我买行縢。
酹江月 游句曲茅山
萨都剌（元代）

一壶幽绿，爱松阴满地，蕊珠宫府。老鹤一声霜衬履，隔断人间尘土。月户云窗，石田瑶草，丹井飞龙虎。荼蘼花落，东风吹散红雨。春透紫髓琼浆，玻璃杯酒，滑泻蔷薇露。前度刘郎重到也，开尽碧桃无数。花外琵琶，柳边莺燕，玉佩摇金缕。三山何在，乘鸾便欲飞去。
师警维那请赞
释崇岳（宋代）

冤有头，债有主。
鳖鼻蛇，白额虎。
活捉生擒，当阳直举，
发杨须是千钧弩。
嘉泰二年恭上太皇太后尊号八首
佚名（隋代）

荡荡天门，金铺玉户。
采旄翠旌，流苏葆羽。
千官影从，迺导迺辅。
都人从亲，填道呼舞。
送弹琴李长史往洪州
钱起（唐代）

抱琴为傲吏，孤棹复南行。几度秋江水，皆添白雪声。

佳期来客梦，幽思缓王程。佐牧无劳问，心和政自平。
桂庄
姚勉（宋代）

不求田二顷，只种桂为仁。
坐与兹山对，静中天地春。
同朱老步郭外人家留饭西畴草堂 其二
吴之振（清代）

树排青嶂绕溪迎，稻撼黄云照眼明。路杂难寻官道合，桥欹不碍小船行。

社神香火尊于帝，村学规条亦有程。笑我尘颜谁举似，隔离花豹两三声。
陈推官幽居十咏·溪上赋诗
王炎（宋代）

阅遍岸花汀草，捻髭危坐渔矶。
一笑冥搜得句，溪山争吐光辉。
偈颂十八首
释师体（宋代）

目击泄天机，梅天散花雨。
稽首毗卢师，和南法身主。
风光遍大千，捏在毫端聚。
多劫修来是浪传，一念不生倾肺腑。
从此儿孙遍世间，活计清虚争检古。
斗潭八景 其八 书窗雪霁
湛若水（明代）

书窗映雪时，书声已闻世。留眼看光风，窗前雪初霁。
醉花阴·粉妆一捻和香聚
佚名（宋代）

粉妆一捻和香聚。教露华休妒。今日在尊前，只为情多，脉脉都无语。西湖雪过留难住。指广寒归去。去後又明年，人在江南。梦到花开处。
明日至邻水又雨
范成大（宋代）

昨日方无雨，今朝又不晴。
满山皆屐齿，随处有泉声。
颇怪阴霖差，应催老病成。
泥涂千骑士，与我共劳生。
北城门沙门
庾肩吾（南北朝）

经行林树下，求道志能坚。即有神通力，振锡远乘烟。

一登四弘誓，至道莫能先。不贪旷劫寿，无论延促年。
定风波·送元素
苏轼（宋代）

千古风流阮步兵。平生游宦爱东平。千里远来还不住。归去。空留风韵照人清。
红粉尊前深懊恼。休道。怎生留得许多情。记得明年花絮乱。须看。泛西湖是断肠声。
凝翠堂 其二
刘攽（宋代）

绿竹参差平拂檐，疏阴掩映似重帘。留径人谁识蒋诩，开窗吾拟学陶潜。

古墙莓苔有石色，长夏江山如火炎。避地真宜近幽僻，悠悠笑谢岁华淹。
月湾以路学正摄番江长收租长洲有怀朽纯赋诗
徐瑞（宋代）

学道如撑上峡船，蹉跎富贵与神仙。
对床独记听风雨，讲席何堪数岁年。
少日朋侪随化尽，晚涂老病有谁搂。
故人厚间今何似，筋力虽衰尚服田。
送王居士游越
皎然（唐代）

野性配云泉，诗情属风景。爱作烂熳游，闲寻东路永。

何山最好望，须上萧然岭。
次韵叶秀实县治环翠亭 其二
陈棣（宋代）

合缀严宸玉笋班，尚劳小试簿书间。溟鲲未击三千里，天骥终归十二闲。

望气行看求利剑，知音当已识高山。逼人富贵君宁免，未许山阴兴尽还。
黯淡院
贾青（宋代）

溪声滩外急，草色两中深。
客意自南北，山光无古今。
落花
余靖（宋代）

小园斜日照残芳，千里伤春意未忘。
金谷已空新步障，马嵬徒见旧香囊。
莺来似结啼鸾怨，蝶散应知梦雨狂。
清赏又成经岁别，却歌团扇寄回肠。
杂咏一百首·通子
刘克庄（宋代）

但爱梨并栗，不传琴与书。
乃翁莫惆怅，它日举篮舆。
踏莎行
胡翼龙（宋代）

合数冰莲，注情金叶。臂痕犹记嗔时迹。小楼几个月黄昏，荷香柳影都知得。问字灯深，学书窗黑。衣襟诗卷留残墨。想思不抵藕丝长，梦云断处吴山碧。
归朝欢·万里康成西走蜀
辛弃疾（宋代）

书不借出

万里康成西走蜀。药市船归书满屋。有时光彩射星躔，何人汗简雠天禄。好之宁有足。请看良买藏金玉。记斯文，千年未丧，四壁闻丝竹。

试问辛勤携一束。何似牙签三万轴。古为不作借人痴，有朋只就云窗读。忆君清梦熟。觉来笑我便便腹。倚危楼，人间何处，扫地八风曲。
和春卿学士柳枝词五阕 其二
韩琦（宋代）

陌闲宫古绿烟迷，惹尽春愁困拂堤。却为多情足离恨，故教沟水亦东西。